## **AS „Olainfarm” padomes ziņojums akcionāru sapulcei**

AS “Olainfarm” Padome ir izskatījusi Valdes sagatavoto 2020. gada pārskatu, kas ietver revidētos konsolidētos un Koncerna mātes uzņēmuma finanšu pārskatus, kā arī paziņojumu par korporatīvo pārvaldību, atalgojuma ziņojumu un nefinanšu ziņojumu. Tāpat Padome ir iepazinusies ar zvērinātā revidenta PriceWaterhouseCoopers (PWC) sagatavoto atzinumu par finanšu pārskatiem. Papildus, Padome ir izvērtējusi arī Revīzijas Komisijas sagatavoto ziņojumu par darbību 2020. gadā un veikto uzraudzību gada pārskata sagatavošanas procesā. 2020. gadā Padome ir regulāri izvērtējusi AS “Olainfarm” un Koncerna darbību, kā arī noteikusi Valdei finanšu un nefinanšu mērķus, kas ir būtiska sastāvdaļa Valdes darbības uzraudzībai un izvērtēšanai 2020. gada laikā.

2020. gadā notika būtiskas izmaiņas darbības vidē, kurā Koncerns strādā. Jau gada sākumā vairākos Koncernam svarīgos tirgos darbība tika daļēji ierobežota, saistībā ar COVID 19 izraisītajām pārmaiņām. Vairākos tirgos tika ierobežotas ārstu klātienes vizītes, kas neļāva pilnībā realizēt plānotās mārketinga aktivitātes. Tāpat atsevišķiem Koncerna darbības segmentiem bija jūtams pieprasījuma samazinājums, kas saistīts ar pirktspējas samazināšanos un ārstniecības pakalpojumu pieejamību. Papildus, 2020. gadā Koncernam būtiskā tirgū Krievijā notika regulācijas vides izmaiņas, ieviešot serializācijas prasības, kas ietekmēja piegādes grafikus uz Krieviju, tādējādi izraisot izmaiņas ieņēmumos salīdzinājumā ar 2019. gadu. Tāpat darbību Krievijā ietekmē valūtas kursa izmaiņas – salīdzinot ar 2019. gadu, Krievijas rubļa vērtība gada laikā samazinājās par 32%.

Neskatoties uz sarežģītajiem apstākļiem darbības vidē, Koncerns bez pārtraukumiem turpināja nodrošināt klientus ar medicīnisko produkciju, nodrošināja stabilu ražošanas darbību, kā arī uzrādīja ieņēmumu pieaugumu visos tirgos, izņemot Krieviju.

AS “Olainfarm” ieņēmumi 2020. gadā sasniedza 93 miljonus eiro, kas pārsniedza iepriekš investoriem ziņotās prognozes. Koncerna ieņēmumi 2020. gadā bija 122 miljoni EUR, kas ir 11% samazinājums salīdzinājumā ar 2019. gadu. Lielākais Koncerna pārdošanas tirgus 2020. gadā bija Latvija, kas uzrādīja 1% pieaugumu salīdzinājumā ar 2019. gadu. Būtisku pieaugumu 2020. gadā uzrādīja arī darbība Ukrainā, kur pārdošanas apjoms 2020. gadā sasniedza 745 tūkst. EUR, kas ir 7% palielinājums salīdzinot ar 2019. gadu.

Koncerna darbības ienesīgumu vislabāk atspoguļo rentabilitātes rādītāji, kas skatīti ilgākā laika periodā. EBITDA atspoguļo Koncerna peļņu, neņemot vērā nolietojumu un finanšu izmaksas. EBITDA rentabilitāte 2020. gadā bija 20.4%, salīdzinot ar 21.8% 2019. gadā un 16.8% 2018. gadā. Neskatoties uz neierastiem darbības vides apstākļiem 2020. gadā, trīs gadu griezumā EBITDA rentabilitāte palielinājusies par 21%. Neto peļņa Koncernam 2020. gadā sastāda 9.5 miljoni EUR, bet Koncerna mātes uzņēmumam 11.5 miljoni EUR, kas ļauj valdei rosināt akcionāru sapulcei dividenžu izmaksu par 2020. gadu 0.17 EUR centi par akciju, kas kopumā sastāda 2.4 miljoni EUR un atbilst Padomes apstiprinātajai dividenžu politikai. Padome ir izvērtējusi valdes priekšlikumu par dividenžu izmaksu 0.17 EUR par katru akciju no uzkrātās līdz 2017. gada 31. decembrim nesadalītās sabiedrības peļņas un rekomendē akcionāriem izmaksāt dividendes piedāvātajā apmērā. Padome ir izvērtējusi valdes priekšlikumu Sabiedrības 2020. gada peļņu 11’530 tūkstošu apmērā atstāt nesadalītu un rekomendē akcionāriem atbalstīt šo priekšlikumu.

Koncerna operatīvā naudas plūsma 2020. gadā ir 28.5 miljoni EUR, kas nodrošina stabilu finanšu stāvokli kopumā. Naudas līdzekļi gada beigās sastāda 24.5 miljoni EUR, un neto parāda saistību rādītājs ir negatīvs 0.3. Tas dod stabilu pamatu Koncernam ieviest izstrādāto ilgtermiņa attīstības stratēģiju, un īstenot plānoto investīciju programmu.

### Valdes darbības izvērtējums

2020. gadā AS “Olainfarm” Valde ir veikusi būtiskas darbības katrā no Koncernam svarīgām jomām, tādējādi gan palielinot Koncerna vērtību, gan uzlabojot pārvaldību un kontroļu vidi. Gada laikā Koncernā tika pārskatīts darbības modelis Koncernam svarīgos tirgos. Krievijā un Ukrainā tika izveidotas AS “Olainfarm” komandas, kas aizstāja ārpakalpojumā saņemtos pakalpojumus. Tāpat tirgos tika pārskatīti sadarbības partneri, nodrošinot labāku kredīta risku vadību un stabilu sadarbības modeli. Valde izstrādāja, un Padome apstiprināja komercijas politiku, kas nosaka pamatprasības sadarbības veikšanai ar As “Olainfarm”. Īsā laikā vairākos tirgos tika izveidoti digitāli kanāli saziņai ar ārstiem, lai nodrošinātu nepārtrauktu informētību par Koncerna produkciju. Tiek veikts aktīvs darbs nodrošinot produktu portfeļa optimizāciju un zīmola attīstības plānu izstrādes visām produktu kategorijām. Šāda pieeja sarežģītajos pandēmijas apstākļos nodrošināja AS “Olainfarm” noieta tirgus daļas saglabāšanu un ari palielināšanu svarīgākajos AS “Olainfarm” noieta tirgos.

Ražošanā un kvalitātes vadībā būtisks notikums 2020. gadā bija atkārtots apliecinājums par atbilstību Krievijas labas ražošanas prakses prasībām (GMP). Tas apliecina AS “Olainfarm” rūpes par kvalitātes vadības sistēmas, tai skaitā, zāļu ražošanas un kvalitātes kontroles prasību uzturēšanu un atbilstību Krievijas noieta tirgum piemērojamām prasībām. Sertifikāta saņemšana nodrošina AS “Olainfarm” iespēju pilnvērtīgi turpināt darbību Krievijā, kas ir viens no AS “Olainfarm” nozīmīgiem eksporta tirgiem.

Saistībā ar efektīvu iekšējo resursu izmantošanu, 2020. gadā Valde veica būtisku darbu, lai ieviestu AS “Olainfarm” vietotu atalgojuma modeli, nosakot amata kategorijas un jaunus mainīgā atalgojuma principus. 2021. gadā tika noslēgts koplīgums, kas attiecas uz visiem AS “Olainfarm” darbiniekiem un ir spēkā līdz 2022. gada beigām.

Korporatīvās pārvaldības jomā 2020. gadā valde pārskatīja vairāku meitas uzņēmumu darbību, īstenojot izmaiņas vadības komandās, un izstrādājot jaunas darbības stratēģijas. Tāpat Koncernā tiek ieviestas jaunas politikas, nodrošinot vienotus finanšu plānošanas un kontroles procesus. Ņemot vērā būtiskos valūtas riskus, ar ko Koncerns sastapās 2020. gada laikā, sākot ar 2021. gadu Valde veic regulāru finanšu risku uzraudzību un nodrošina risku samazināšanas pasākumu ieviešanu, izmantojot finanšu instrumentus.

Valde, padomes pārraudzībā, ir aktīvi strādājusi pie vairāku politiku, nolikumu un kārtību izstrādes, kas palīdz ieviest labas pārvaldības principus Koncernā. Kā vienu no galvenajiem izaicinājumiem valdes darbā ir jāuzsver darbs ar meitas uzņēmumiem un to pārvaldības un darbības efektivitātes palielināšanu. Valde ir aktīvi strādājusi, sakārtojot finanšu plānošanas un atskaišu iesniegšanas procesu meitas uzņēmumos, tomēr darbs pie procesu sakārtošanas Koncernu meitas uzņēmumos vēl jāturpina.

### Revīzijas komitejas darbības vērtējums

2020.gadā Revīzijas komiteja regulāri informēja Padomi, iesniedza savus ziņojumus par veiktajām pārbaudēm un konstatētiem faktiem, riskiem, problēmām.

Revīzijas komiteja 2020.gadā izveidoja veiksmīgu sadarbību ar Iekšējā audita komandu, koordinējot darbību, tādā veidā sasniedzot ievērojami lielāku darbības efektivitāti. Padomei tika sniegti būtiski secinājumi un ieteikumi, par meitas uzņēmumu darbību, īpaši veikto ieguldījumu, mārketinga izdevumu, administratīvo izdevumu plānošanas, kontroles un efektivitātes kontroles jomās.

### Padomes darbība

Esošā padome 2020. gadā ir organizējusi 26 sēdes. 2020. gadā Padomes būtiskākais uzdevums bija ilgtermiņa izaugsmes stratēģijas “FORWARD” apstiprināšana, iesaistīto pušu informēšana, un stratēģijas uzraudzības procesu ieviešana. Izstrādājot stratēģiju, tika izvērtēti iepriekšējie sabiedrības darbības virzieni, integrējot tos jaunā skatījumā un attīstības perspektīvā. Padome veica uzraudzību un iesaistījās korporatīvās pārvaldības sistēmas pilnveidošanas procesā, kā arī nodrošināja Koncerna kontroles sistēmu stiprināšanu. Padome īpašu uzmanību pievērsa finanšu rezultātu regulārai uzraudzībai un analīzei, kā arī Olainfarm valdes un citu Koncerna pārvaldības struktūru stiprināšanai. Padomes ieskatā 2020. gadā veiktas darbības tika vērstas uz Koncerna vērtības pieaugumu, atdeves nodrošināšanu akcionāriem, COVID-19 radīto iespējamo Koncerna darbības nepārtrauktības nodrošināšanas risku samazināšanu, kā arī negatīvo publisko attiecību risku mazināšanai, piedāvājot alternatīvu un faktos balstītu redzējumu par Sabiedrības darbību un attīstību

Kā viens no būtiskajiem darbības rezultātiem ir valdes un padomes atalgojuma politikas izstrāde un apstiprināšana akcionāru sapulcē. Padome uzraudzīja atalgojuma politikas izstrādi un ir izveidojusi atalgojuma komiteju, kuras mērķis ir sekmēt Sabiedrības padomei noteikto funkciju izpildi Sabiedrības valdes atalgojuma politikas noteikšanas jomā un Sabiedrības padomes kompetencē esošu ar atlīdzības noteikšanu saistītu jautājumu izskatīšanu. Valdes darba kontrolei un atalgojuma politikas realizācijai, padome noteica mērķu rezultātu kontroles sistēmu, nosakot valdei finanšu un nefinanšu darba izpildes rādītājus (KPI). Finanšu kontroles pilnveidošana tika turpināta padomei izvērtējot un apstiprinot valdes izstrādāto AS “Olainfarm” Finanšu politiku.

Padome ir apstiprinājusi jaunu Iekšējā audita nolikumu, nosakot skaidru auditu plānošanas, darba organizācijas un ziņošanas kārtību, kas nodrošina sistemātisku, caurspīdīgu un regulārus iekšējā audita ziņojumus padomei par veikto auditu rezultātiem.

Padome, kā būtisku darba rezultātu uzskata padomes apstiprinātās dividenžu politikas realizācijas uzraudzību un sasniegto rezultātu, atbalstot dividenžu izmaksu akcionāriem atbilstoši dividenžu politikai.

Padome būtisku darba daļu veltīja valdes sastāva veidošanai un atbilstošu speciālistu piesaistei. Padome strādāja pie vadības nominācijas un atlases procesu pilnveidošanas, valdē stiprinot dažādas kompetences, tai skaitā pieredzi esošos AS “Olainfarm” tirgos, un pieredzi nākotnes stratēģiskos tirgos. Padome piesaistīja jaunus, ļoti pieredzējušus valdes locekļus, Zani Kotāni, kuras atbildībā ir finanšu vadība un Elenu Bušbergu, kuras atbildības jomas ir ražošana, pārdošana un mārketings. Darbu valdē pārtrauca valdes locekļi Lauris Macijevskis un Mārtiņš Pūriņš personīgo apstākļu dēļ.

Pēc pārskata perioda 2021. gadā personisku apstākļu dēļ darbu valdē pārtrauca valdes locekļi Milana Beļeviča un Zane Kotāne.

Padome ir izpildījusi 2020. gada 22. septembra akcionāru sapulces lēmumu un uzraudzījusi procesu, lai Sabiedrība būtu iesniegusi prasību tiesā pret daļu no bijušajiem valdes locekļiem.

Padome uzrauga valdes darbu pie produktu sertifikācijas procesu, kas tieši ietekmē AS “Olainfarm” realizāciju šajos noieta tirgos. AS “Olainfarm” ir pagarinājusi GMP sertifikāciju Krievijas tirgū un Japānas tirgos. Padome turpina uzraudzīt valdes darbu saistībā ar PHARMA2020 programmu, kas nepieciešama Sabiedrības ražoto medikamentu failu atjaunošanai ievērojot Eirāzijas Ekonomiskās savienības jaunās prasības, vienlaicīgi uzlabojot iespējas virzīties jaunos eksporta tirgos nākotnē.

COVID-19 ir ietekmējusi AS “Olainfarm” darbu gan netieši, gan tieši. COVID-19 Olainfarm tieši ir ietekmējusi saistībā ar saslimušo darbinieku skaita palielināšanos, kas ir ietekmējis darba procesa organizāciju AS “Olainfarm”. Netiešo COVID-19 ietekmi var raksturot pirktspējas samazināšanās proporcionāli IKP kritumam galvenajos AS “Olainfarm” noieta tirgos. COVID-19 ietekme ir radījusi pieprasījuma svārstības saistībā ar sociāliem ierobežojumiem, kas mainījuši vēsturiskos pārdošanas un veicināšanas kanālu darbības nosacījumus. Pastāv nenoteiktība, ka vairākās valstīs realizētie, ar COVID-19 izplatības ierobežošanu saistītie noteikumi un ārstniecisko procedūru ierobežojumi var kavēt klīnisko pētījumu plānveida norisi nākotnē. Salīdzinoši būtiski COVID-19 ir ietekmējis meitas uzņēmumu darbību, kas saistīta ar pieprasījuma svārstībām Tonus Elast un Silvanols produkcijai. Padome sadarbībā ar valdi uzrauga situāciju galvenajos noieta tirgos, lai COVID-19 neatstātu būtisku ietekmi uz stratēģisko mērķu sasniegšanu.

COVID-19 ir radījusi iespējas, kas saistītas ar iespējamu vakcīnu ražošanas īstenošanu Latvijā, pēc pārskata perioda beigām, AS “Olainfarm” ir izrādījusi interesi Eiropas Savienības un Latvijas valdības iniciatīvā un izvērtē šo potenciālo iespēju.

Padome, kā ļoti svarīgu, uz darbības efektivitātes paaugstināšanu vērstu un COVID-19 apstākļos īpaši nozīmīgu, Koncerna attīstības elementu, redz Koncerna darba organizācijas procesu digitalizāciju, pārvaldības digitālos risinājumus, klientu apkalpošanas, e-komercijas un mārketinga digitalizācijas attīstību.

Padome turpina darbu pie AS “Olainfarm” stratēģijas īstenošanas plāna uzraudzības, īpašu uzmanību pievēršot pašizmaksas un izmaksu uzskaites sistēmas un darbības finansēšanas modeļa pilnveidei. Kā perspektīvu attīstības virzienu padomes uzskata arī ES piedāvāto finanšu instrumentu izmantošanu AS “Olainfarm” grupā ietilpstošo uzņēmumu attīstības nodrošināšanai.

Padome vēlas pateikties visiem Koncerna, klientiem, valdei, darbiniekiem, partneriem un akcionāriem par sadarbību 2020. gadā. Mēs turpināsim rūpēties par AS “Olainfarm” Koncerna klientu veselību, nodrošinot visaugstākās kvalitātes produkciju, par darbinieku darba drošību, atdevi mūsu akcionāriem, vidi un ilgtspējīgu Koncerna attīstību mūsu labākai nākotnei. Novēlam veiksmīgu, drošu un iespējām bagātu 2021. gadu.

Ar cieņu,

AS “Olainfarm”

Padomes priekšsēdētājs

Gundars Bērziņš

*Šis dokuments parakstīts elektroniski ar drošu elektronisko parakstu un satur laika zīmogu.*